Diari Oficial de la Generalitat Valenciana


Sumari del DOGV 5751, del 28-04-2008 (2008/5175)

RESOLUCIÓ de 15 d'abril de 2008, de la Direcció General d'Ordenació i Centres Docents, per la qual s'establixen els criteris i el procediment per a l'autorització del funcionament durant el curs acadèmic 2008-2009, del Programa d'Acollida al Sistema Educatiu (PASE) en centres docents sostinguts amb fons públics que impartisquen educació primària o educació secundària obligatòria.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5751

Data del DOGV
:   28-04-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/5175


Data del document
:   15-04-2008

Organisme emissor
:   Conselleria d'Educació

Tipus de document
:   Resolució

Correcció d'errades

 Descriptors 

:   * migrant
    * ensenyament primari
    * integració dels migrants
    * programa d'ensenyament
    * ensenyament secundari

RESOLUCIÓ de 15 d'abril de 2008, de la Direcció General d'Ordenació i Centres Docents, per la qual s'establixen els criteris i el procediment per a l'autorització del funcionament durant el curs acadèmic 2008-2009, del Programa d'Acollida al Sistema Educatiu (PASE) en centres docents sostinguts amb fons públics que impartisquen educació primària o educació secundària obligatòria. [2008/5175]
L'Orde de 4 de juliol de 2001, de la conselleria de Cultura i Educació, per la qual es regula l'atenció a l'alumnat amb necessitats de compensació educativa (DOGV de 17.07.2001), en l'apartat segon, 1.b), considera entre els seus destinataris aquell alumnat que presenta retard en l'escolarització o desconeixement dels idiomes oficials de la Comunitat Valenciana per ser immigrant o refugiat.
L'apartat quart d'esta mateixa orde inclou actuacions generals que permeten previndre i compensar les desigualtats educatives. Així, entre eixes actuacions, figura la de fomentar el desenrotllament de plans i programes de compensació educativa, especialment de programes d'adquisició de la llengua d'acollida.
La conselleria de Cultura, Educació i Esport va iniciar en el curs 2000-2001 un pla per a donar resposta a les necessitats educatives de l'alumnat estranger. El pla inclou mesures per a afavorir l'acollida d'este alumnat, compensar les desigualtats derivades de la situació de desavantatge associades a la seua condició d'immigrant o refugiat, potenciar actituds interculturals positives de la comunitat educativa o desenrotllar programes específics per a l'alumnat que desconeix els nostres idiomes oficials o que presenta greus desfasaments curriculars.
És necessari destacar l'esforç del professorat en la seua formació, en l'acollida i integració educativa i social d'este alumnat i en l'exercici de la labor docent per a aconseguir la seua adequada escolarització.
En este context, la conselleria de Cultura, Educació i Esport, en el marc del Conveni de col·laboració subscrit el 6 d'octubre de 2005 entre el Ministeri de Treball i Assumptes Socials i la Presidència de la Generalitat Valenciana per al desenrotllament d'actuacions d'acollida i integració de persones immigrants així com de reforç educatiu, va implantar, durant el curs 2005-2006, amb caràcter experimental, el Programa d'Acollida al Sistema Educatiu (PASE) en 29 centres docents durant el curs 2006-2007, en 77, i en 122 durant el curs 2007-2008.
Després d'esta experiència convé continuar la implantació d'este programa específic en centres que escolaritzen alumnat estranger amb greus carències lingüístiques o en les seues competències o coneixements bàsics, a fi de facilitar-ne la integració en el nivell educatiu corresponent.
Per això, en virtut de les competències que m'atribuïx l'apartat catorze i la disposició final primera de la mencionada Orde de 4 de juliol de 2001, resolc:
Primer
1. El Programa d'Acollida al Sistema Educatiu (PASE) és una mesura de suport temporal, destinada a l'alumnat estranger de nova incorporació al sistema educatiu en la Comunitat Valenciana, amb la finalitat de facilitar-li la superació dels problemes inicials que dificulten la seua ràpida integració escolar en el centre.
2. És una mesura específica de suport educatiu que desenrotlla el centre per a l'acollida i integració de l'alumnat estranger i, com a tal, s'incorporarà als documents de planificació del centre, junt amb les altres mesures de compensació educativa i d'atenció a la diversitat.
3. El programa PASE s'aplicarà quan este alumnat no trobe resposta en les altres mesures d'atenció a la diversitat o de compensació educativa que desenrotlla el centre.
Segon
1. Este programa, en una primera fase, oferix un suport dirigit a compensar les necessitats lingüístiques de l'alumnat que desconeix la llengua base del programa d'educació bilingüe a què quede adscrit.
2. En una segona fase, oferix un suport dirigit a compensar les necessitats d'aprenentatge de l'alumnat estranger en certes àrees o matèries del currículum, principalment en les instrumentals.
3. El programa PASE implica, en les seues dos fases, una metodologia que integra els aprenentatges lingüístics amb els continguts de les àrees i matèries del currículum, com a mitjà eficaç d'aprendre llengua, desenrotllar el pensament i adquirir coneixements.
Tercer
1. Amb caràcter general, el programa PASE tindrà una duració per a l'alumne o l'alumna entre tres i sis mesos. En cap cas excedirà un curs escolar.
2. L'alumnat que participe en el programa estarà adscrit al grup de referència que li corresponga. En cap cas tot l'alumnat del programa estarà adscrit al mateix grup.
3. Els grups de referència coordinaran els seus horaris amb el programa PASE.
4. L'alumnat cursarà l'àrea o àmbits específics del programa i completarà el seu horari en el grup de referència assistint a les altres àrees o matèries.
5. El dit alumnat s'anirà incorporant a la resta d'àrees o matèries progressivament a mesura que vaja adquirint les competències corresponents a juí del professorat del programa.
6. L'alumnat no podrà romandre en el programa més de tres hores diàries en educació primària, ni més de quatre hores diàries en educació secundària obligatòria.
7. El programa PASE en educació primària s'organitzarà com una àrea específica, i integrarà els continguts de les àrees de Castellà: llengua i literatura i Valencià: llengua i literatura, Coneixement del medi i Matemàtiques, i serà impartit de manera globalitzada per un mestre amb destí definitiu en el centre.
8. El programa PASE en educació secundària obligatòria s'organitzarà en dos àmbits, Lingüístic i social, i Lingüístic i científic, que integraran els continguts de les matèries de Ciències socials: Geografia i Història, Castellà: llengua i literatura, Valencià: llengua i literatura, Ciències de la naturalesa i Matemàtiques.
9. La distribució horària entre els dos àmbits es realitzarà equilibradament. Estos àmbits seran impartits de manera globalitzada per un professor o professora, amb destí definitiu en el centre, pertanyent a algun dels departaments de les àrees que l'integren. Un d'ells dedicarà una hora setmanal a la tutoria específica de l'alumnat del programa.
10. L'alumnat que participa en el programa PASE completarà el seu horari amb dos hores de tutoria i assistint amb el seu grup de referència almenys a les matèries de Llengua estrangera, Educació física, Tecnologies o Tecnologia en quart curs i alguna matèria optativa.
11. El professorat que impartisca el programa actuarà de manera coordinada amb el professorat dels grups de referència del seu alumnat; així mateix, recolzarà l'adequada integració de l'alumnat en el seu grup de referència i realitzarà el seguiment d'este alumnat en el seu procés d'incorporació a este. Per a la realització d'estes tasques disposarà de dos hores setmanals dins del seu horari lectiu.
Quart
1. Durant el curs 2008-2009 es podrà autoritzar el programa PASE en centres sostinguts amb fons públics que hagen incorporat a partir de l'1 de setembre de 2007, en tercer cicle d'educació primària o en educació secundària obligatòria, almenys huit alumnes estrangers de les característiques descrites en els apartats anteriors. No obstant això, també es podrà autoritzar este programa per a l'alumnat estranger incorporat des de l'1 de gener de 2007 que no haja superat les seues dificultats inicials d'integració escolar amb altres mesures.
2. Els centres que reunisquen els requisits per a implantar el programa PASE presentaran la sol·licitud que figura en l'annex, fins al 16 de maig de 2008.
3. La dita sol·licitud tindrà en compte el programa o mesures de compensació educativa prèviament sol·licitades pel centre, amb la finalitat de no duplicar actuacions i de portar-les a cap de manera coordinada.
4. Una vegada autoritzat el programa o les mesures de compensació educativa del centre, la Direcció General d'Ordenació i Centres Docents autoritzarà el funcionament del programa PASE a proposta de la Direcció Territorial d'Educació corresponent, vist l'informe de la Inspecció Educativa.
Quint
Els Servicis d'Ensenyaments en Valencià i de Formació del Professorat organitzaran activitats formatives, assessoraran els centres docents en el desenrotllament d'este programa i facilitaran l'intercanvi de bones pràctiques.
Sext
La Direcció General d'Ordenació i Centres Docents realitzarà el seguiment del programa PASE, amb la col·laboració de la Inspecció Educativa i dels centres docents.
València, 15 d'abril de 2008.- El director general d'Ordenació i Centres Docents: Francisco Baila Herrera.